題南都留守妙峰亭
作者：蘇轍
朝代：宋

paragraphs: 我登妙峰亭，欲訪德雲師。
春陽被原野，濉渙含流澌。
未復桃李色，稍增松桂姿。
孑孑東來檣，冉冉將安之。
萬物委天運，此身免奔馳。
悵然懷舊遊，一丘覆茅茨。
清冷久沮洳，文雅空頹隳。
提携二三子，醉倒春風吹。
不見妙峰處，安知德雲期。
南遷久忘反，有獲空自知。
歸來覽新構，恍然發深思。
遠行極南海，此地初不移。
酌我一斗酒，盡公終日嬉。
德雲非公歟，相對欲無詞。